НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У НИШУ

Наставно-научно веће Филозофског факлултета у Нишу, на седници одржаној 23. марта 2016. године, након разматрања предлога Већа Департмана за социологију, а на основу члана 123. став 3. Закона о високом образовању, донело је одлуку о образовању Комисије за оцену научне заснованости предложене теме магистарске тезе кандидата Богдана Ђуровића, дипломираног социолога, под називом РЕАЛНИ ДОМЕТИ И УТОПИЈСКИ ХОРИЗОНТИ СОЦИОКУЛТУРНЕ ГЛОБАЛИЗАЦИЈЕ. На основу приложене документације, Комисија подноси

И З В Е Ш ТА Ј

о кандидату Богдану Ђуровићу и научној заснованости теме коју је предложио за свој магистарски рад.

ПОДАЦИ О КАНДИДАТУ

Богдан Ђуровић рођен је 22. 12. 1953. у Нишу. Основну и средњу школу завршио је у Нишу. Филозофски факултет - Група за социологију уписује школске 1975/76. године, а дипломира 1980. Просечна оцена на студијама била је 8,96, а на дипломском 9,50. Студирао је на постдипломским студијама Филозофског факултета у Београду - смер Антропологија, а на Факултету политичких наука - смер Социологија рада положио све планом предвиђене испите и усмени магистарски испит 1993. године. На постдипломске студије Филозофског факултета Универзитета у Нишу, смер Социологија рада, Ђуровић прелази 2002. године. Након преласка полаже још два допунска предмета, чиме у потпуности испуњава све услове наставка студија.

Током 1981. године Ђуровић је радио као стручни сарадник у Центру за научна истраживања ерго и еко система (Институт „Едвард Кардељ“ - Ниш). У периоду 1987–1989. радио је као хонорарни асистент-приправник на предмету Социологија са социологијом медицине на Медицинском факултету у Нишу. Од 1989. године изабран је за асистента-приправника при Катедри за друштвене науке Машинског факултета у Нишу, на предметима Основи социологије рада и економије и Социологија и филозофија природних наука (до 2004). Сада изводи вежбе на предмету *Социологија културе и морала* и *Професионална етика инжењера.*

За време студија био је члан редакције часописа *Научни подмладак* (1976-78), а у периоду 1978 – 80. главни и одговорни уредник часописа *Хуманитас*. Био је члан редакције часописа *Теме* (Универзитет у Нишу) од 1991. до 1993. године. Уредник ЈУНИР годишњака, који издаје Југословенско удружење за научно истраживање религије био је у периоду од 1993. до 1997. године. Током вршења ових дужности рецензирао је више десетина научних радова, осврта и приказа.

Током осамдесетих и деведесетих био је члан Југословенског удружења за социологију и Социолошког друштва Србије (члан Извршног одбора Огранка у Нишу). Генерални секретар Југословенског удружења за научно истраживање религије Ђуровић је био од 1993. до 1997. године. Био је и генерални секретар Одбора за грађанску иницијативу – Ниш, од 2001. до 2003. и председник истог Удружења, од 2003. до 2005. године. На тим дужностима координирао је рад на више пројеката из области људских и мањинских права и образовања за демократију. Члан је Европског удружења за социологију. Писаним и електронским медијима дао је више десетина интервјуа и учествовао у више медијских јавних дебата у области религије, етничких односа и других социјалних проблема.

ОЦЕНА О НАУЧНОЈ ЗАСНОВАНОСТИ ПРЕДЛОЖЕНЕ ТЕМЕ

Магистарски рад Богдана Ђуровића садржи три веће тематске целине и у оквиру сваке од њих већи број међунаслова који се, непосредно или посредно, односе на проблем социокултурне глобализације. У првом делу, насловљеном као Теоријско-методолошка заснованост, дефинисаће се основни појмови и одредити методолошки оквир теоријског истраживања. Овде ће бити објашњени различити приступи културној стварности, који указују на њену вишедимензионалност. Аутор посебно указује на „афирмативно оптимистички“, „скептично уздржани“ и „негаторско оспоравајући приступ“ феномену глобализације. У првом одељку првога дела тезе биће одређени и појмовни оквири утопије и дистопије, у циљу потпунијег социолошког осветљења процеса глобализације културе. Методолошки оквир садржи избор проблема, предмет, циљ, задатке и значај истраживања, као и навођење метода и техника истраживања.

Други део тезе носи наслов Глобализација и друштвене промене. Овде ће бити обрађен одређени број тема које се тичу утицаја глобализације на друштвене промене. Између осталих, биће објашњени утицаји глобализације на деградацију положаја радника, на дерогацију људских права и на продубљивање сиромаштва.

У трећем делу под насловом Глобализација и културне промене апострофирани су социо-културни проблеми и промене које се догађају као последица глобализацијских процеса. Аутор ће сагледати утицај глобализације на измене културних образаца и на профилисање културних идентитета, а обухватиће и проблематику везану за религијске трансформације током глобализације и за односе: глобализација – масовна култура, глобализација – популарна култура. Посебно место припада испитивању микроутопија и културних идентитета и анализи односа регионалних национализама и културно идентитетских утопија. На крају следе закључна разматрања и списак књига и радова у часописима које је аутор користио као научну литературу у истраживању.

Магистрант Ђуровић се, како стоји у пријави и образложењу тезе, бави савременим проблемима глобализације културе. После краћег историјског увода и теоријског увида у досадашња истраживања глобализације, он се посвећује истраживању главног предмета свога рада који се тиче глобализације као стварног, објективног социо-културног процеса, на једној, и извесних погледа на тај процес који се могу назвати утопијским, на другој страни. При том уочава три различита приступа – један чине заговорници процеса глобализације, који у њој виде превасходно позитивне ефекте. Другу групу представљају противници глобализације који сматрају да она води сужавању суверенитета националних држава и низу других социјалних проблема. Напокон, ту су и заговорници тзв. трећег пута (Ј. Хабермас), који подразумева усаглашавање тржишних механизама и начина доношења круцијалних социјално-политичких одлука путем федерализације, у конкретном случају Европске уније. Што се тиче теоријско-аналитичких приступа глобализацији, једни су изузетно афирмативни и оптимистички, други су песимистички, који у неким случајевима негирају и само постојање глобализацијских процеса, док се трећи могу назвати умерено оптимистичким, с обзиром на то да нуде „поправке у ходу“. Поред теоријских критика, Ђуровић ће у раду посветити потребну пажњу и практичним видовима односа према глобализацији – антиглобалистичком покрету, који није конзистентан и хомоген, али који има заједничког непријатеља и дели заједничке циљеве. У средишту овога рада је култура, која на одређен начин представља окосницу глобализацијских процеса јер се преко ње формирају вредносни судови, уверења, ставови, морална схватања, и догађају промене у сфери идентитета.

Богдан Ђуровић дефинише *предмет* свога истраживања преко анализе друштвених и културних аспеката глобализације. *Циљ* подразумева одређивање обима, садржаја и основних обележја различитих друштвених и културних аспеката глобализације, а *задаци* су бројни, од којих су најважнији они који се односе на глобалне и регионалне консеквенце глобализације, на дерогацију људских права, на промене идентитетских матрица и на нове смернице у развоју масовне и популарне културе. У вези са предметом и задацима истраживања јесу *хипотезе*, којима се жели потврдити степен утицаја глобализације на продубљивање сиромаштва, на погоршање положаја грађанина и радника, на трансформације у религијској сфери и на различите културне процесе – стандардизацију културних модела, културне и поткултурне идентитете, стварање нових масовних и популарних образаца културе и друго.

Магистарски рад Богдана Ђуровића у *методолошком* погледу биће примерен истраживаној проблематици. Користиће се квалитативни методолошки приступ, уз употребу логичких метода и социолошких техника истраживања, а то су: а) анализа садржаја примарних извора (историјско-социолошка анализа процеса глобализације и теоријских истраживања тога процеса); б) анализа садржаја секундарних извора (статистичких извештаја, историјско-архивске грађе и сл); в) компаративни метод (компарација налаза из истраживања друштвених и културних аспеката глобализације на регионалном и светском нивоу).

ЗАКЉУЧАК И ПРЕДЛОГ

Комисија за оцену научне заснованости теме магистарског рада под називом РЕАЛНИ ДОМЕТИ И УТОПИЈСКИ ХОРИЗОНТИ СОЦИОКУЛТУРНЕ ГЛОБАЛИЗАЦИЈЕ, дипломираног социолога Богдана Ђуровића, оцењује да кандидат испуњава све услове прописане законом и Статутом Филозофског факултета за одобрење предложене теме магистарске тезе. На основу анализе предложене теме под напред наведеним називом, Комисија сматра да она може бити резултат самосталног научног рада кандидата. Имајући у виду све ово, Комисија предлаже Наставно-научном већу Филозофског факултета у Нишу да тему Богдана Ђуровића РЕАЛНИ ДОМЕТИ И УТОПИЈСКИ ХОРИЗОНТИ СОЦИОКУЛТУРНЕ ГЛОБАЛИЗАЦИЈЕ прихвати као тему за израду магистарског рада.

У Нишу и Новом Саду, К О М И С И Ј А

07. 04. 2016.

Др Никола Божиловић, ред. проф.

Филозофског факултета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Данијела Гавриловић, ред. проф.

Филозофског факултета у Нишу

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Драган Коковић, ред. проф.

Филозофског факултета у Новом Саду

(у пензији)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_